ΓΡΑΠΤΗ ΕΡΩΤΗΣΗ E-2711/96 υποβολή: Klaus Rehder (PSE) προς την Επιτροπή (16 Οκτωβρίου 1996)

Θέμα: Ανανεώσιμες πηγές ενέργειας

Σε ποιά έκταση και κάτω από ποιές προϋποθέσεις η Ευρωπαϊκή Ένωση ενισχύει σχέδια στον τρίτο κόσμο, π.χ. στην Αφρική, για τoν ενεργειακό εφοδιασμό μέσω της ηλιακής ενέργειας;

Απάντηση του κ. Pinheiro εξ ονόματος της Επιτροπής (13 Νοεμβρίου 1996)

Η Επιτροπή έχει πλήρη επίγνωση της σημασίας των μακρόπνοων πολιτικών στον τομέα της ενέργειας όσον αφορά την αναπτυξιακή συνεργασία με τρίτες χώρες, ιδίως με το τμήμα της Αφρικής νοτίως της Σαχάρας. Για παράδειγμα, το θέμα αυτό αποτελεί θεμελιώδες μέρος της πρόσφατης ανακοίνωσης της Επιτροπής για την στρατηγική συνεργασίας Ευρώπης-Ασίας στον τομέα της ενέργειας ((COM (96) 308. )).

Σε αυτό το πλαίσιο, η σύμβαση της Λομέ τονίζει την ανάγκη προώθησης των νέων και ανανεώσιμων πηγών ενεργείας. Όσον αφορά την ενσωμάτωση της περιβαλλοντικής διάστασης στις δραστηριότητες αναπτυξιακής συνεργασίας και την προώθηση προγραμμάτων με πρωταρχικά περιβαλλοντικούς στόχους, η ανανεώσιμη ενέργεια θεωρείται ως μέσο συμβολής στην υλοποίηση της σύμβασης σχετικά με το κλίμα και των αρχών που σχετίζονται με την ορθολογική διαχείριση των δασών.

Επιπλέον, στο Μαρόκο η Επιτροπή στηρίζει ένα αποκεντρωμένο πρόγραμμα ενέργειας που αποσκοπεί στην παροχή ενέργειας (ηλιακή, υδροηλεκτρική ενέργεια) σε απομακρυσμένες περιοχές (4 εκατ. ECU). Επίσης στο Μαρόκο, η Ευρωπαϊκή Τράπεζα Επενδύσεων εξετάζει το ενδεχόμενο στήριξης ενός ιδιωτικού προγράμματος αιολικής ενέργειας υπό εμπορικούς όρους, ενώ η ΕΤΕ στήριξε επίσης την παραγωγή φωτοβολτεϊκών συλλεκτών στην εν χώρα.

Παρόλο που δεν υπάρχει ειδικός προϋπολογισμός για τέτοιες δραστηριότητες, ούτε στο πλαίσιο του Ευρωπαϊκού Ταμείου Ανάπτυξης (ΕΤΑ) ούτε στον κοινοτικό προϋπολογισμό, η Επιτροπή χρηματοδότησε ορισμένα προγράμματα σε αυτόν τον τομέα. Παραδείγματος χάρη, το περιφερειακό ηλιακό πρόγραμμα για το Σαχέλ παρέχει ηλιακή ηλεκτρική ενέργεια για υδραντλίες σε χωριά, με κόστος 34 εκατ. ECU. Σε ορισμένες άλλες περιπτώσεις, οι δραστηριότητες ανανεώσιμης ενέργειας αποτελούν επιμέρους προγράμματα ευρύτερων προγραμμάτων αγροτικής ανάπτυξης. Για το σκοπό αυτό, δεν είναι δυνατόν να αναφερθεί συνολικός αριθμός για το ποσό που διατίθεται για τις δραστηριότητες ηλιακής ενέργειας στις αναπτυσσόμενες χώρες.

Μέσω των προγραμμάτων Synergy και Joule-Thermie, η Επιτροπή προωθεί επίσης τη χρήση νέων και ανανεώσιμων πηγών ενέργειας, ιδίως ηλιακής ενέργειας για την παραγωγή ηλεκτρικού ρεύματος, σε χώρες του τρίτου κόσμου. Το πρόγραμμα Synergy παρέχει στήριξη για ενέργειες συνεργασίας στους τομείς της ανάπτυξης ενεργειακής πολιτικής και δημιουργίας θεσμών σε συνεργασία με χώρες του τρίτου κόσμου. Σε αυτό το πλαίσιο, εξετάσθηκε το ενδεχόμενο χρησιμοποίησης ανανεώσιμων πηγών ενέργειας στο πλαίσιο προγραμμάτων που αποσκοπούν στην κατάρτιση ενεργειακών στρατηγικών (Ινδία). Είναι διαθέσιμη επίσης μελέτη για τη διερεύνηση των νομικών φραγμών όσον αφορά τη χρησιμοποίηση της γεωθερμικής ενέργειας στη Λατινική Αμερική. Επιπλέον, βρίσκεται στο στάδιο της σύλληψης μια μελέτη με κύριο θέμα την χρησιμοποίηση των ανανεώσιμων πηγών ενέργειας στην ηλεκτροδότηση των αγροτικών περιοχών στη Νότιο Αφρική.

Το πρόγραμμα Joulie-Thermie, χάρη στα συναφή μέτρα, παρέχει στήριξη σε ενέργειες που αποσκοπούν στην προώθηση καθαρών και αποτελεσματικών τεχνολογιών στον τομέα της ενέργειας μέσα και έξω από την Κοινότητα, συμπεριλαμβανομένου του τρίτου κόσμου, και κατά αυτόν τον τρόπο στηρίζουν τη μεταφορά και τη διείσδυση αυτών των τεχνολογιών στις αγορές που παρέχουν τις μεγαλύτερες δυνατότητες. Επιπλέον, η Επιτροπή έχει συσφίξει τις σχέσεις της με σημαντικούς διεθνείς χρηματοπιστωτικούς φορείς (π.χ. Παγκόσμια Τράπεζα) και άλλους χορηγούς βοήθειας, με σκοπό να υπερβεί τους χρηματοοικονομικούς φραγμούς για τη μεταφορά τεχνολογίας και να διευκολύνει τις διεθνείς επενδύσεις σε ενεργειακά προγράμματα (π.χ. ηλιακή ενέργεια για την ηλεκτροδότηση στις αγροτικές περιοχές) στις εν λόγω χώρες.